Мы вырашылі ўбачыць на свае вочы, як праходзіць размеркаванне. Пашанцавала пабываць на размеркаванні будучых выпускнікоў на факультэце энергетычнага будаўніцтва. Менавіта тут рыхтуюць прафесіяналаў у галіне будаўніцтва цеплавых і атамных электрастанцый, а таксама некаторых іншых, у тым ліку такой цікавай для Беларусі спецыяльнасці, як “Караблебудаванне і тэхнічная эксплуатацыя воднага транспарту”. Падчас нашага візіту размяркоўваліся маладыя спецыялісты з менш рамантычнай, але вельмі патрэбнай спецыяльнасцю “Цеплагазазабеспячэнне, вентыляцыя і ахова паветранага басейна”. Што такія спецыялісты патрэбны беларускім арганізацыям як паветра (прабачце за каламбур), зразумела адразу, як уваходзіш у аўдыторыю, дзе адбываецца размеркаванне. Прадстаўнікі арганізацый сядзяць вялікай групай у некалькі радоў. Сярод іх супрацоўнікі Дзяржаўнага камітэта судовых экспертыз (“Прыйшоў сюды ўпершыню, але планы супрацоўніцтва ў нас доўгатэрміновыя”, — гаворыць прадстаўнік камітэта), аднаго з будаўнічых каледжаў сталіцы (тут шукаюць выкладчыка, маладому спецыялісту абяцаюць прадаставіць жыллё), многіх іншых арганізацый. Праз некаторы час становіцца зразумела, што калі не ўсе, то большасць маладых інжынераў ужо вызначыліся з месцам сваёй першай работы. На некаторых выпускнікоў ужо ёсць заяўкі, і прадстаўнікі гэтых арганізацый адчуваюць сябе ўпэўнена.